Gandia afronta la Setmana Santa amb una previsió d'ocupació superior al 80% i una programació plena d'activitats
22 març 2024

## Gandia afronta la Setmana Santa amb una previsió d'ocupació superior al 80% i una programació plena d'activitats22 març 2024Última actualització: 22 març 2024

![](../gestion/img/ac98705116205f4f024afb71964e25a78572e119a509521021949d44a538f834.jpg)  
  

Amb l'arribada de la **Setmana Santa**, Gandia es prepara per a rebre un gran nombre de visitants. Segons les estimacions del departament de Turisme, i tal com ha informat la **regidora delegada de Turisme, Balbina Sendra**, s'espera que **l'ocupació hotelera supere el 80%** durant aquests dies festius.

  
_"Gandia és coneguda per la Setmana Santa i va ser reconeguda com a Festa d'Interés Turístic Nacional des del 2019"_, ha declarat Sendra, qui ha destacat com els esdeveniments més importants d'aquesta celebració les processons del Diumenge de Rams, la del Divendres Sant amb la processó del Sant Enterrament, i la del Diumenge de Resurrecció, així com la trobada entre la Verge i el Crist ressuscitat. Aquestes processons ofereixen als visitants l'oportunitat d'experimentar la rica tradició religiosa i cultural de Gandia. A més, el dissabte 30 de març a les 12.30 hores tindrà lloc la representació de la Visitatio Sepulchri a la Insigne Col·legiata de Gandia.  
  
L'edil ha incidit en la importància de _"donar al visitant alguna cosa més que ens diferencie sobre la resta de destinacions"_, i per aquesta raó s'han planificat activitats per a tots els públics que complementen _"el nostre sol i platja amb una platja que ja es troba a ple rendiment i amb tots els serveis d'arena en marxa_". Activitats que _"complementaran les nostres riqueses gastronòmiques, mediambientals, patrimonials i esportives i que ens permeten atraure milers de turistes durant les festes de Pasqua"_. Pels dies de Setmana Santa i Pasqua, del 23 de març al 8 d'abril, el departament de Turisme ha organitzat diverses activitats de dinamització per a tots els públics a la platja de Gandia.  
  
"Esports a la Mar", portarà fins a la platja sessions de ioga, GAP i Latin Fitness a partir de les 9.30 hores de dilluns a dissabte i a les 10 hores els diumenges. A les vesprades, els visitants podran gaudir de "Música a la Mar", una iniciativa amb música en viu de bandes cover, que se celebrarà els dissabtes, i els dies 30 de març i 7 d'abril a les 18:00 hores a l'escenari del Ripoll.  
  
A més, s'ha volgut reforçar l'animació infantil amb "Jocs a la Mar" que es desenvoluparà a les 18:00 hores: jocs tradicionals de fusta, tallers de mones de Pasqua i minigolf, entre moltes altres activitats. Per obtindre més informació sobre les activitats i esdeveniments programats a Gandia durant la Setmana Santa es pot consultar la pàgina web **[www.visitgandia.com](http://www.visitgandia.com)**.

[Twittear](https://twitter.com/share)